Curtea de Apel Suceava a respins marți, 19 martie, contestațiile tuturor celor 16 inculpați arestați în dosarul procurorilor de la DIICOT – Serviciul Teritorial Suceava privind cele două grupări de traficanți de droguri de la Gura Humorului și Suceava față de care s-a acționat săptămâna trecută. Așadar, mandatele de arestare pentru 30 de zile ale celor 16 au devenit definitive și nu mai pot fi contestate.
Inculpații au cerut prin avocați măsuri mai blânde decât arestul preventiv, dar deocamdată solicitările au fost respinse.
După cum am arătat pe larg în mai multe articole din Monitorul de Suceava, o amplă acțiune coordonată de procurorii de la DIICOT Suceava, demarată marțea trecută, a constat în destructurarea a două grupări care făceau trafic de droguri de mare risc și de etnobotanice în municipiul Suceava.
Gruparea era monitorizată de mai multă vreme, iar probatoriu s-a adunat de aproximativ un an și jumătate.
Din cercetări a rezultat că, în cursul anului 2023, la Gura Humorului, s-a constituit un grup infracțional organizat format din Petru-Cătălin Cotoc, zis Pancy, fratele acestuia, Alexandru, și încă o persoană care nu a putut fi identificată.
Membrii grupului ar fi acționat cel puțin începând din aprilie 2023.
Petru-Cătălin Cotoc, zis Pancy, ar fi fost beneficiar direct al informațiilor secrete privind ancheta DIICOT care îl viza, prin intermediul judecătoarei Ana Maria Chirilă, arestată pentru fapte de corupție.
Gruparea Pancy vindea droguri către gruparea "Niki", condusă de Neculai Popovici, zis Niki, rezultă din ancheta DIICOT.
"Niki" are 43 de ani, este din municipiul Suceava și locuia în satul Luncușoara, comuna Udești.
Droguri pe filiera bar Luncușoara – municipiul Suceava
Neculai Popovici, zis Niki, deține un bar în satul Luncușoara, bar de unde se știa de ceva vreme, în municipiul Suceava, în mediul consumatorilor, că se pot procura droguri.
De la barul din Luncușoara se puteau cumpăra droguri fie direct de la administratorul Popovici, fie de la vânzătoarele Valentina Alexandra Carp și Stela Morar, și ele arestate în dosarul de trafic de droguri.
Tot de la acest bar se făceau și transporturi de droguri spre Suceava, rezultă din cercetări.
Pe filiera bar Luncușoara - municipiul Suceava drogurile ar fi fost transportate de mai mulți complici, lăsați rând pe rând fără permis de conducere de către polițiști.
Un alt nume important în dosar este cel al lui Kevin Moriss Cioban, în vârstă de 28 de ani, din Suceava, vânzător de etnobotanice interceptat de polițiști în mai multe rânduri. Acesta a fost interceptat la volan de mai multe ori și când nu mai avea dreptul de a conduce, fiind pus sub acuzare și pentru infracțiunea de conducere fără permis în formă continuată.
Mai atrage atenția în dosar și numele Liliana Manoliu, zisă Lili, din Gura Humorului, despre care sunt probe că a deținut și vândut cantități de droguri de la domiciliul din Gura Humorului în mai multe rânduri.
Liliana Manoliu este soția lui Marcel Mihai Manoliu, zis "Talanul" și cunoscut sub numele de Marcel "Strong", care se află după gratii, pentru trafic de droguri.
"Lili" a fost condamnată și ea cu suspendare în dosarul de acum câțiva ani instrumentat tot de DIICOT, așadar ar fi continuat traficul de droguri în termenul de încercare.
Cei 16 arestați din dosar
Cei 16 arestați în dosar sunt Kevin Moriss Cioban Ionică-Liliana Manoliu (zisă Lili), Iulian Valerian Bandol (zis Ochiuț), Petru Cătălin Cotoc, zis Pancy, Alexandru Cotoc, Bogdan Ionuț Manoliu, Neculai Popovici -zis Niki (acesta a fost arestat pentru constituire grup infracțional organizat dar și pentru 29 de fapte de trafic de droguri, prin intermediul barului din Luncușoara), Giani Robert Popovici, Andrei Alexandru Grigoșită, Valentina-Alexandra Carp, Stela Morar, Doina Sbîrcea, Gheorghiță Moroșan, Marius Ciprian Ciocan, Liviu Costel Aciobăniței (zis Japcă).
Toți cei 16 inculpați amintiți se bucură de prezumția de nevinovăție, până la o sentință definitivă a instanțelor de judecată.